Omnibus presentes litteras inspecturis, nos Officialis Eduensis notum facimus quod in nostra propter hoc presentia specialiter constitutus dominus Iohannes de Verreriis, miles, non coactus, etc., ut asserit coram nobis, presenteque Iacobo dicto Boisserant canonico Eduensi, vendit, tradit, concedit et quitat in perpetuum in jure coram nobis ipsi Iacobo et suis quamdam domum suam sitam versus sanctum Pancratium Eduensem, juxta viam publicam per quam itur a domo domini episcopi Eduensis ad ecclesiam sancti Pancratii Eduensis, cum virgulto sito retro domum predictam et cum omnibus appendiciis et pertinenciis dicte domus ante et retro et a latere usque ad domum Galteri Raclot: que domus cum virgulto et cum appendiciis et pertinenciis predictis fuerunt quondam Guillemi dicti aurifabri de Edua, ab ipso Iacobo et suis in perpetuum tenenda, habenda et pacifice possidenda, pro quinquaginta libris Vien. ipsi militi jam solutis ab ipso Iacobo in pecunia legitime numerata, prout idem Iohannes coram nobis publice et in jure confitetur, possessionem et proprietatem premissorum omnium et singulorum venditorum in ipsum Iacobum totaliter transferendo. Preterea, idem Iohannes, miles, considerans atque pensans servicia, curialitates et bonitates que et quas idem Iacobus diu est sibi gratis impendit recompensatione aliqua digna esse, in recompensationem hujusmodi dat et concedit ipsi Iacobo et suis in perpetuum, donatione irrevocabili inter vivos, quoddam virgultum suum situm in fossa retro ecclesiam sancti Pancratii, inter terram domini Bartholomei dicti Gorge, presbiteri, et virgultum quod fuit Galteri dicti aurifabri, prout se extendit in longum et latum usque ad muros civitatis Eduensis et usque ad cimiterium sancti Pancratii Eduensis, ab ipso Iacobo et suis in perpetuum tenendum, etc. Has autem venditionem, traditionem, concessionem, etc., Guillemus, domicellus, filius dicti Iohannis in nostra propter hoc presentia specialiter constitutus, vult, laudat pariter et concedit, etc. Datum Edue et actum anno Domini millesimo ducentesimo septuagesimo, mense Decembri.